b"\n_START_ARTICLE_\nMariscal de Camp (Alemanya)\n_START_PARAGRAPH_\nMariscal de Camp (en alemany: Generalfeldmarschall  listen (?\xc2\xb7p\xc3\xa0g.), i de vegades nom\xc3\xa9s escrit Feldmarschall) era un grau dels ex\xc3\xa8rcits de diversos estats alemanys, al Sacre Imperi Rom\xc3\xa0, a l'\xc3\xa8poca del Tercer Reich i a l'Imperi Austr\xc3\xadac. El rang era equivalent a General de l'Ex\xc3\xa8rcit en altres pa\xc3\xafsos. El seu equivalent a la Marina Alemanya era Gran Almirall (Gro\xc3\x9fadmiral)._NEWLINE_A l'Ex\xc3\xa8rcit de Pr\xc3\xbassia i, posteriorment, a l'Ex\xc3\xa8rcit Alemany, el grau tenia diversos privilegis, com ara disposar sempre d'escorta. El 1854 es cre\xc3\xa0 el grau de Generaloberst (coronel general), per promoure al Pr\xc3\xadncep Wilhelm a un rang superior sense trencar la regla de qu\xc3\xa8 nom\xc3\xa9s els comandants de camp en temps de guerra podien rebre el rang de Mariscal. El 1870, el Pr\xc3\xadncep Frederic Carles i el Kronprinz Frederic Guillem van ser els primers pr\xc3\xadnceps prussians promoguts a Mariscal de Camp._NEWLINE_Al Heer i a la Luftwaffe de l'Alemanya Nazi, el grau de generalfeldmarschall va ser la m\xc3\xa0xima graduaci\xc3\xb3 militar fins al 1941, quan va quedar subordinat al rang superior de Reichsmarschall (nom\xc3\xa9s posse\xc3\xaft per Hermann G\xc3\xb6ring). El rang de Generalfeldmarschall (aix\xc3\xad com el seu equivalent de Gro\xc3\x9fadmiral) van quedar abolits despr\xc3\xa9s de la caiguda del Tercer Reich._NEWLINE_Hitler promogu\xc3\xa9 Friedrich Paulus, comandant del 6\xc3\xa8 Ex\xc3\xa8rcit a la Stalingrad al rang de mariscal poc abans de la inevitable rendici\xc3\xb3 del seu ex\xc3\xa8rcit, b\xc3\xa9 per a encoratjar-lo a lluitar fins a la mort, b\xc3\xa9 perqu\xc3\xa8 se su\xc3\xafcid\xc3\xa9s (fins al moment no s'havia rendit mai cap mariscal alemany). Paulus es rend\xc3\xad i afirm\xc3\xa0 que no tenia cap mena d'intenci\xc3\xb3 de disparar-se per aquell caporal bohemi._NEWLINE_Actualment, el m\xc3\xa0xim grau a l'ex\xc3\xa8rcit alemany reconstitu\xc3\xaft \xc3\xa9s el de general. _NEWLINE_El Nationale Volksarmee (NVA) de la Rep\xc3\xbablica Democr\xc3\xa0tica Alemanya cre\xc3\xa0 el grau de Mariscal de la RDA (Marschall der DDR) el 25 de mar\xc3\xa7 de 1982. Un general podia ser promogut pel Staatsrat (el Consell d'Estat de la RDA) en temps de guerra o per uns m\xc3\xa8rits militars excepcionals; si b\xc3\xa9 ning\xc3\xba hi va ser promogut."